[pic] | EUROOPAN YHTEISÖJEN KOMISSIO |

Bryssel 13.6.2006

KOM(2006) 297 lopullinen

Ehdotus:

NEUVOSTON DIREKTIIVI

neuvoston direktiivin 91/414/ETY muuttamisesta vinklotsoliinin sisällyttämiseksi siihen tehoaineena

(komission esittämä)

PERUSTELUT

Liitteenä oleva ehdotusluonnos neuvoston direktiiviksi koskee vinklotsoliinin sisällyttämistä tiukkojen edellytysten täyttyessä tehoaineeksi kasvinsuojeluaineiden markkinoille saattamisesta annetun neuvoston direktiivin 91/414/ETY liitteessä I olevaan sallittujen tehoaineiden luetteloon.

Neuvoston direktiivillä 91/414/ETY luodaan yhdenmukaistetut puitteet kasvinsuojeluaineiden lupia ja markkinoille saattamista varten. Kasvinsuojeluaineina käytettävät tehoaineet arvioidaan ja niille annetaan lupa yhteisön tasolla, minkä jälkeen ne lisätään direktiivin liitteessä I olevaan luetteloon. Yhdenmukaistettuja sääntöjä käyttäen jäsenvaltiot arvioivat tehoaineita sisältävät yksittäiset kasvinsuojeluaineet ja antavat niille luvan.

Aluksi esittelevä jäsenvaltio eli tässä tapauksessa Ranska arvioi toimialan toimittamat tiedot, minkä jälkeen komissio ja kaikki jäsenvaltiot arvioivat elintarvikeketjua ja eläinten terveyttä käsittelevässä pysyvässä komiteassa nämä tiedot esittelevän jäsenvaltion tekemän arviointikertomusluonnoksen pohjalta.

Kun otetaan huomioon aineen vaarallisuus, aine voidaan sisällyttää liitteeseen vain sillä edellytyksellä, että sitä käytetään ainoastaan niihin viljelykasveihin, joita on tosiasiallisesti tarkasteltu yhteisön arvioinnissa ja joiden osalta käytön voidaan olettaa olevan hyväksyttävää, edellyttäen, että sovelletaan erittäin tiukkoja riskinhallintatoimenpiteitä.

Direktiiviluonnos toimitettiin 3. maaliskuuta 2006 elintarvikeketjua ja eläinten terveyttä käsittelevälle pysyvälle komitealle.

3 jäsenvaltiota (68 ääntä) äänesti puolesta,19 jäsenvaltiota (205 ääntä) äänesti vastaan ja3 jäsenvaltiota (48 ääntä) pidättyi äänestämästä.

Komitea ei antanut lausuntoa. Komission edellytetään näin ollen direktiivin 91/414/ETY 19 artiklan ja neuvoston päätöksen 1999/468/EY 5 artiklan nojalla toimittavan neuvostolle ehdotuksen toteutettavista toimenpiteistä, ja neuvostolla on kolme kuukautta aikaa tehdä päätös määräenemmistöllä.

Direktiiviluonnosta ei anneta Euroopan parlamentin tarkasteltavaksi (neuvoston päätöksen 1999/468/EY 8 artikla).

Ehdotus:

NEUVOSTON DIREKTIIVI

neuvoston direktiivin 91/414/ETY muuttamisesta vinklotsoliinin sisällyttämiseksi siihen tehoaineena

(ETA:n kannalta merkityksellinen teksti)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY[1] ja erityisesti sen 6 artiklan 1 kohdan

sekä katsoo seuraavaa:

1. Kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta 1992 annetussa komission asetuksessa (ETY) N:o 3600/92[2] vahvistetaan luettelo tehoaineista niiden arviointia ja mahdollista direktiivin 91/414/ETY liitteeseen I sisällyttämistä varten. Luettelossa on mukana vinklotsoliini.

2. Vinklotsoliinin vaikutukset ihmisten terveyteen ja ympäristöön on arvioitu asetuksen (ETY) N:o 3600/92 säännösten mukaisesti ilmoittajan ehdottamien käyttötarkoitusten osalta. Ranska nimettiin esitteleväksi jäsenvaltioksi kasvinsuojeluaineiden tehoaineiden luettelon vahvistamisesta ja esittelijöinä toimivien jäsenvaltioiden nimeämisestä asetuksen (ETY) N:o 3600/92 soveltamiseksi 27 päivänä huhtikuuta 1994 annetulla komission asetuksella (EY) N:o 933/94[3]. Ranska toimitti komissiolle 24 päivänä maaliskuuta 1997 asiaa koskevan arviointikertomuksen ja suositukset asetuksen (ETY) N:o 3600/92 7 artiklan 1 kohdan c alakohdan mukaisesti.

3. Jäsenvaltiot ja komissio ovat tarkastelleet kyseistä arviointikertomusta elintarvikeketjua ja eläinten terveyttä käsittelevässä pysyvässä komiteassa.

4. Kasveja käsittelevälle tieteelliselle komitealle (jäljempänä ’tiedekomitea’) on esitetty kolme kysymystä vinklotsoliinista. Tiedekomiteaa pyydettiin kommentoimaan, onko olemassa riittävästi tieteellistä näyttöä sen olettamuksen tueksi, että rotilla havaittuja vaikutuksia lisääntymiseen ei ilmenisi ihmisillä merkittävästi pienemmillä annoksilla eli että ihmiset eivät olisi huomattavasti herkempiä[4]. Tiedekomitea vastasi, että kyseisten tutkimusten tulokset eivät osoita, että kyseiset aineet vaikuttaisivat ihmisiin merkittävästi pienemmillä annoksilla eli ei ole syytä olettaa, että ihmiset olisivat herkempiä vinklotsoliinille kuin rotat. Komiteaa pyydettiin myös kommentoimaan erityisesti imeväisten ja lasten mahdollista suurempaa herkkyyttä näille vaikutuksille. Komitea vastasi, että vinklotsoliinin rotissa kehityksen aikana aiheuttamat vaikutukset ovat peruuttamattomia. Täysikasvuisilla eläimillä sen sijaan vaikutusten on osoitettu olevan peruutuvia. Lisäksi vaikutukset ilmenevät kehityksen aikana pienemmillä annoksilla kuin täysikasvuisilla rotilla. Tältä osin komitea totesi, että tilanteen ihmisillä ei voida olettaa eroavan rottien tilanteesta. Lopuksi kysyttiin, välittyvätkö vinklotsoliinin vaikutukset lisääntymiseen akuutin vai kroonisen altistumisen kautta. Komitea totesi, että vinklotsoliinin tapauksessa on epätodennäköistä, että yksittäinen annos voisi aiheuttaa vaikutuksia kehitykseen, koska aineen vaikutustapa tunnetaan, koska ihmiset eivät ole herkempiä kuin laboratorion eläinmallit ja koska yksittäisen altistumisen taso on realistinen. Edellä mainitut tulokset mahdollistivat hyväksyttävän päiväsaannin (ADI) määrittämisen.

5. Toisen kysymyksen osalta tiedekomitea tarkasteli, mikä vinklotsoliinin annos ei aiheuta havaittavaa vaikutusta (No Observed Effect Concentration, NOEC) linnuissa ja luonnonvaraisissa nisäkkäissä[5]. Tiedekomitea teki sen päätelmän, ettei mahdollisia pitkän aikavälin riskejä linnuille ja nisäkkäille voida sulkea pois. Näin ollen katsottiin tarpeelliseksi toteuttaa riskinhallintatoimenpiteitä.

6. Lopuksi tiedekomiteaa pyydettiin kommentoimaan paksupäämutulla tehdyssä kalojen elinkiertotestissä havaittujen vaikutusten biologista ja ekologista merkitystä[6]. Jälkimmäisen osalta komitea totesi, että toimitetussa tutkimuksessa ei mitattu tai pyritty arvioimaan vaikutuksia kalojen lisääntymiseen. Ilmoittaja toimitti lisätutkimuksia. Esittelevä jäsenvaltio arvioi nämä tutkimukset ja totesi, että tehoaine ja sen metaboliitit voivat toimia heikkoina anti-androgeeneinä ja siksi niille on määritetty NOEC-taso. Tämän tason ja asianmukaisten hallintotoimenpiteiden soveltamisen perusteella katsotaan, että kaloille aiheutuva pitkän aikavälin riski on hyväksyttävä.

7. Näin ollen on päätetty, että edellä mainituissa tapauksissa tiedekomitean suositukset on otettu huomioon tämän direktiivin ja siihen liittyvän tarkastelukertomuksen laatimisessa.

8. Eri tutkimuksista on käynyt ilmi, että vinklotsoliinia sisältävien kasvinsuojeluaineiden voidaan olettaa täyttävän direktiivin 91/414/ETY 5 artiklan 1 kohdan a ja b alakohdassa asetetut vaatimukset tutkittujen ja komission tarkastelukertomuksessa lueteltujen käyttötarkoitusten osalta edellyttäen, että asianmukaisia riskinhallintatoimenpiteitä toteutetaan. Koska vinklotsoliini on vaarallinen aine, sen käyttö ei saisi olla rajoittamatonta. Kysymyksiä herättävät erityisesti sen luontaiset toksiset vaikutukset ja mahdolliset hormonaaliset haittavaikutukset. Riskien täsmällisestä laajuudesta ei tällä hetkellä ole tieteellistä yksimielisyyttä. Varovaisuusperiaatteen mukaan ja ottaen huomioon tieteellisen tietämyksen nykytaso riskinhallintatoimenpiteitä olisi toteutettava, jotta saavutetaan yhteisössä valittu korkea ihmisten ja eläinten terveyden sekä ympäristön suojelun taso.

9. Direktiivin 91/414/ETY 5 artiklan 4 kohdassa ja 6 artiklan 1 kohdassa säädetään, että tehoaineen sisällyttämiselle liitteeseen I voidaan asettaa rajoituksia ja ehtoja. Sisällyttämisen määräaikaa ja sallittuja kasveja koskevat rajoitukset on katsottu tässä tapauksessa tarpeellisiksi. Sisällyttämisen määräajan rajoittaminen merkitsee sitä, että jäsenvaltiot antavat etusijan markkinoilla jo oleville vinklotsoliinia sisältäville kasvinsuojeluaineille. Jotta vältettäisiin poikkeavuudet haetussa korkean tason suojelussa, direktiivin 91/414/ETY liitteeseen I sisällyttäminen olisi rajattava sellaisiin vinklotsoliinin ehdotettuihin käyttötarkoituksiin, jotka on tosiasiallisesti arvioitu yhteisössä ja joiden katsotaan olevan direktiivin 91/414/EY ehtojen mukaisia. Tämä merkitsee sitä, että muille käyttötarkoituksille, joita ei ole arvioitu tai jotka on arvioitu ainoastaan osittain, on suoritettava kattava arviointi ennen kuin niiden sisällyttämistä direktiivin 91/414/ETY liitteeseen I voidaan harkita. Koska vinklotsoliini on vaarallinen aine, on lopuksi tarpeen säätää yhdenmukaistamisen vähimmäistasosta yhteisössä niiden riskinhallintatoimenpiteiden osalta, joita jäsenvaltiot soveltavat myöntäessään lupia.

10. Tämän direktiivin riskinhallintatoimenpiteiden katsotaan olevan riittäviä rajaamaan aineen käytöstä aiheutuvat riskit hyväksyttävälle tasolle.

11. Koska näyttää mahdolliselta yksilöidä riittävät riskinhallintatoimenpiteet, joita sovelletaan täsmällisesti kuvatuissa tilanteissa ja tiukoin edellytyksin, olisi suhteetonta olla hyväksymättä kyseessä olevan tehoaineen sisällyttämistä direktiivin 91/414/ETY liitteeseen I.

12. Estämättä sen päätelmän tekemistä, että vinklotsoliinia sisältävien kasvinsuojeluaineiden voidaan yleisesti olettaa direktiivin 91/414/ETY 5 artiklan 1 kohdan a ja b alakohdassa asetetut vaatimukset, on aiheellista hankkia lisätietoja tietyistä seikoista. Vinklotsoliinin mahdolliset hormonaaliset haittavaikutukset on arvioitu testeissä, jotka ovat parhaan saatavissa olevan nykykäytännön mukaiset Komissio on tietoinen siitä, että taloudellisen yhteistyön ja kehityksen järjestö (OECD) on parhaillaan laatimassa testausta koskevia suuntaviivoja, jotta mahdollisten hormonaalisten haittavaikutusten arviointia voitaisiin edelleen tarkentaa. Siksi on aiheellista edellyttää, että vinklotsoliinilla olisi tehtävä lisää testejä heti kun sovitut OECD:n testausta koskevat suuntaviivat julkaistaan ja että ilmoittajan olisi esiteltävä tällaiset tutkimukset. Lisäksi jäsenvaltioiden olisi vaadittava luvanhaltijoita antamaan tietoja vinklotsoliinin käytöstä, mukaan luettuina kaikki tiedot käyttäjien terveysongelmista.

13. Kuten kaikkien direktiivin 91/414/ETY liitteeseen I sisällytettyjen aineiden, myös vinklotsoliinin tilannetta voidaan tarkastella esille tulevien uusien tietojen perusteella uudelleen kyseisen direktiivin 5 artiklan 5 kohdan nojalla.

14. Asetuksen (ETY) N:o 3600/92 puitteissa arvioitujen tehoaineiden sisällyttämisestä direktiivin 91/414/ETY liitteeseen I saatu aiempi kokemus on osoittanut, että voimassa olevien lupien haltijoiden velvollisuuksien tulkinnassa saattaa syntyä vaikeuksia tietojen saatavuuden osalta. Lisävaikeuksien ehkäisemiseksi näyttää tämän vuoksi olevan tarpeen selkeyttää jäsenvaltioiden velvollisuuksia ja erityisesti velvollisuutta tarkistaa, että luvanhaltija osoittaa kyseisen direktiivin liitteen II vaatimukset täyttävän asiakirja-aineiston saatavuuden. Tällä selvennyksellä ei kuitenkaan aiheuteta jäsenvaltioille tai luvanhaltijoille uusia velvoitteita verrattuna direktiiveihin, joita on tähän mennessä annettu liitteen I muuttamiseksi.

15. Kohtuullinen määräaika on tarpeen ennen tehoaineen sisällyttämistä liitteeseen I, jotta jäsenvaltiot ja asianomaiset osapuolet voivat valmistautua sisällyttämisestä seuraaviin uusiin vaatimuksiin.

16. Ilman, että tehoaineen sisällyttämisellä liitteeseen I rajoitettaisiin direktiivin 91/414/ETY velvoitteiden soveltamista, jäsenvaltioilla olisi sisällyttämisen jälkeen oltava kuusi kuukautta aikaa tarkistaa nykyiset vinklotsoliinia sisältävien kasvinsuojeluaineiden luvat sen varmistamiseksi, että direktiivissä 91/414/ETY ja erityisesti sen 13 artiklassa säädetyt vaatimukset ja liitteessä I vahvistetut ehdot täyttyvät. Jäsenvaltioiden olisi tapauksen mukaan muutettava, korvattava tai peruutettava nykyisiä lupia direktiivin 91/414/ETY säännösten mukaisesti. Edellä esitetystä määräajasta poiketen olisi säädettävä pidemmästä määräajasta kutakin kasvinsuojeluainetta ja kutakin aiottua käyttötarkoitusta koskevan täydellisen, liitteen III mukaisen asiakirja-aineiston jättämistä ja arviointia varten direktiivissä 91/414/ETY säädettyjen yhtenäisten periaatteiden mukaisesti. Vinklotsoliinin vaarallisten ominaisuuksien takia määräaika, jossa jäsenvaltioiden on tutkittava, ovatko vinklotsoliinia ainoana tehoaineena tai vinklotsoliinia yhdessä muiden sallittujen tehoaineiden kanssa sisältävät kasvinsuojeluaineet liitteessä VI olevien säännösten mukaisia, ei saisi olla kolmea vuotta pidempi.

17. Sen vuoksi direktiiviä 91/414/ETY olisi muutettava vastaavasti.

18. Elintarvikeketjua ja eläinten terveyttä käsittelevä pysyvä komitea ei ole antanut lausuntoa puheenjohtajansa asettamassa määräajassa,

ON ANTANUT TÄMÄN DIREKTIIVIN:

1 artikla

Muutetaan direktiivin 91/414/ETY liite I tämän direktiivin liitteen mukaisesti.

2 artikla

Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ja julkaistava ne viimeistään 30 päivänä kesäkuuta 2007. Niiden on viipymättä toimitettava nämä säännökset kirjallisina komissiolle sekä kyseisiä säännöksiä ja tätä direktiiviä koskeva vastaavuustaulukko.

Niiden on sovellettava näitä säännöksiä 1 päivästä heinäkuuta 2007.

Näissä jäsenvaltioiden antamissa säädöksissä on viitattava tähän direktiivin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3 artikla

1. Jäsenvaltioiden on direktiivin 91/414/ETY mukaisesti tarvittaessa muutettava tai peruutettava vinklotsoliinia tehoaineenaan sisältäviä kasvinsuojeluaineita koskevat voimassa olevat luvat 30 päivään kesäkuuta 2007 mennessä. Jäsenvaltioiden on tähän päivämäärään mennessä erityisesti tarkistettava, että vinklotsoliinia koskevat mainitun direktiivin liitteen I ehdot täyttyvät, kyseistä tehoainetta koskevan tekstin B osassa mainittuja ehtoja lukuun ottamatta, ja että luvanhaltijalla on mainitun direktiivin liitteen II vaatimukset täyttävä asiakirja-aineisto tai pääsy sellaiseen mainitun direktiivin 13 artiklan edellytysten mukaisesti.

2. Poiketen siitä, mitä 1 kohdassa säädetään, jäsenvaltioiden on arvioitava tuote uudelleen direktiivin 91/414/ETY liitteessä VI säädettyjen yhtenäisten periaatteiden mukaisesti mainitun direktiivin liitteessä III vahvistetut vaatimukset täyttävän asiakirja-aineiston perusteella kaikkien sallittujen vinklotsoliinia sisältävien kasvinsuojeluaineiden osalta ottaen huomioon vinklotsoliinia koskeva, mainitun direktiivin liitteessä I olevan tekstin B osa. Jäsenvaltioiden on kyseisen arvioinnin perusteella määriteltävä, täyttääkö tuote direktiivin 91/414/ETY 4 artiklan 1 kohdan b, c, d ja e alakohdassa vahvistetut edellytykset.

Kyseisen määrityksen jälkeen jäsenvaltioiden on tarvittaessa muutettava tai peruutettava vinklotsoliinia sisältävien tuotteiden luvat 31 päivään joulukuuta 2009 mennessä.

4 artikla

Tämä direktiivi tulee voimaan 1 päivänä tammikuuta 2007.

5 artikla

Tämä direktiivi on osoitettu kaikille jäsenvaltioille.

Tehty Brysselissä

Neuvoston puolesta

Puheenjohtaja

LIITE

Direktiivin 91/414/EY liitteessä I olevan taulukon loppuun sisällytettävät tiedot

”Nro | Yleisnimi, tunnistenumerot | IUPAC-nimi | Puhtaus[7] | Voimaantulo | Sisällyttämisen päättymispäivä | Erityisiä säännöksiä |

XX | Vinklotsoliini CAS-numero: 50471-44-8 CIPAC-numero: 280 | (R,S)3-(3,5-diklorofenyyli)-5-metyyli-5-vinyyli-1,3-oksatsolidiini-2,4-dioni | 960 g/kg | 1. tammikuuta 2007 | 31. joulukuuta 2013 | OSA A Lupa voidaan myöntää ainoastaan sienitautien torjunta-aineena käyttöä varten seuraavilla kasveilla: rapsinsiemenet koristekasvit sikuri (juurikäsittely) määrinä, jotka eivät ole suurempia kuin 0,75 kg tehoainetta hehtaaria ja käyttökertaa kohti rapsinsiementen osalta; 0,25 kg tehoainetta hehtaaria ja käyttökertaa kohti (suihkutus) ja 0,5 kg tehoainetta hehtolitraa vettä ja käyttökertaa kohti (upotus) koristekasvien osalta; 0,0175 kg tehoainetta 1000 kg:aa ja käyttökertaa kohti (rivisuihkutus), 0,015 kg tehoainetta 10 m2 ja käyttökertaa kohti (suihkutus kasvatuslaatikoissa) ja 0,06 kg tehoainetta hehtolitraa vettä ja käyttökertaa kohti (upotus) sikurin osalta. Käyttö seuraaviin tarkoituksiin on kiellettävä: ilmaruiskutus harraste- tai ammattikäyttäjien käyttämät selässä tai käsin kannettavat laitteet kotipuutarhanhoito. Jäsenvaltioiden on varmistettava, että asianmukaisia riskinhallintatoimenpiteitä sovelletaan. Erityistä huomiota on kiinnitettävä seuraavien suojeluun: vesieliöt. Käsiteltyjen alueiden ja pintavesien välillä on tarvittaessa oltava asianmukainen etäisyys. Etäisyys saattaa riippua siitä, käytetäänkö kulkeutumista vähentäviä tekniikoita tai laitteita. linnut ja nisäkkäät. Lupaedellytyksiin on sisällyttävä riskinhallintatoimenpiteitä, kuten aineen käyttämisen harkittu ajoitus ja sellaisten koostumusten valinta, jotka minimoivat kyseisten lajien altistumisen joko fysikaalisen olomuotonsa tai sellaisten aineiden ansiosta, jotka takaavat, että eläimet välttävät kyseistä ravintoa riittävästi. käyttäjät, joiden on käytettävä soveltuvia suojavarusteita, eritoten käsineitä, haalareita, kumisaappaita ja kasvonsuojusta tai turvalaseja sekoittamisen ja laitteen täyttämisen, käyttämisen ja puhdistamisen aikana, jolleivät itse laitteen muotoilu ja rakenne tai laitteeseen asennettavat erityiset suojakomponentit riittävästi ehkäise aineelle altistumista. B OSA Liitteessä VI vahvistettujen yhtenäisten periaatteiden täytäntöönpanemiseksi on otettava huomioon vinklotsoliinia koskevan tarkastelukertomuksen päätelmät ja erityisesti sen lisäykset I ja II. Jäsenvaltioiden on varmistettava, että luvanhaltijat ilmoittavat viimeistään 31. joulukuuta kutakin vuotta käyttäjien terveysongelmista. Jäsenvaltiot voivat vaatia sellaisten tietojen kuten myyntitietojen ja käyttötapatutkimusten ilmoittamista realistisen käsityksen saamiseksi käyttöolosuhteista ja vinklotsoliinin mahdollisista toksikologisista vaikutuksista. Jäsenvaltioiden on pyydettävä lisätutkimusten jättämistä vinklotsoliinin mahdollisista hormonaalisista haittavaikutuksista kahden vuoden kuluessa taloudellisen yhteistyön ja kehityksen järjestön (OECD) antamien, hormonaalisten haittavaikutusten testausta koskevien yleisohjeiden hyväksymisestä. Jäsenvaltioiden on varmistettava, että ilmoittaja, jonka pyynnöstä vinklotsoliini on sisällytetty tähän liitteeseen, toimittaa tällaiset tutkimukset komissiolle kahden vuoden kuluessa edellä mainittujen yleisohjeiden voimaantulosta. |

”

[1] EYVL L 230, 19.8.1991, s. 1. Direktiivi sellaisena kuin se on muutettuna komission direktiivillä … (EUVL L …, …, s. …).

[2] EYVL L 366, 15.12.1992, s. 10. Asetus sellaisena kuin se on muutettuna asetuksella (EY) N:o 2266/2000 (EYVL L 259, 13.10.2000, s. 10).

[3] EYVL L 107, 28.4.1994, s. 8. Asetus sellaisena kuin se on viimeksi muutettuna asetuksella (EY) N:o 2230/95 (EYVL L 225, 22.9.1995, s. 1).

[4] Kasveja käsittelevän tieteellisen komitean lausunto vinklotsoliinin vaikutuksista lisääntymiseen kasvinsuojeluaineiden markkinoille saattamisesta annetun neuvoston direktiivin 91/414/ETY yhteydessä (lausunto annettu 28. lokakuuta 1999 – SCP/VINCLO/019-lopullinen, päivätty 19.11.1999).

[5] Kasveja käsittelevän tieteellisen komitean lausunto kasvinsuojeluaineiden markkinoille saattamisesta annetun neuvoston direktiivin 91/414/ETY yhteydessä tehtävästä vinklotsoliinin vaikutuksia lisääntymiseen koskevasta arvioinnista (lausunto annettu 17. maaliskuuta 2000 – SCP/VINCLO/021-lopullinen, päivätty 31.3.2000).

[6] Kasveja käsittelevän tieteellisen komitean lausunto neuvoston direktiivin 91/414/ETY yhteydessä tehtävään vinklotsoliinin arviointiin liittyvistä komission lisäkysymyksistä (lausunto annettu 18. heinäkuuta 2002 – SCP/VINCLO-TER/002-lopullinen).

[7] Lisätietoja tehoaineen tunnistuksesta ja määritelmästä annetaan sitä koskevassa tarkastelukertomuksessa.